I. Mikloš, podpredseda vlády a minister financií SR: (2003-06-25):
Úvodom mi dovoľte konštatovať, že rozpočtové hospodárenie sa realizovalo v makroekonomickom rámci charakterizovanom hrubým domácim produktom, ktorý sa vytvoril v I. štvrťroku v objeme 268,4 mld. korún, a v porovnaní s rovnakým obdobím minulého roka sa reálne zvýšilo o 4,1 % v porovnateľných cenách, v bežných cenách o 9,6 %. Z hľadiska spotreby sa výrazne zrýchlila dynamika zahraničného dopytu, ktorý medziročne vzrástol o 21,4 %. Domáci dopyt bol pri spomalení tempa o 0,9 %  vyšší ako vlani, pričom sa zvýšila konečná spotreba domácností, pokračoval pokles tvorby hrubého fixného kapitálu a nižšia bola aj konečná spotreba verejnej správy. Vývoj makroekonomických ukazovateľov v I. štvrťroku sa odrazil aj v plnení štátneho rozpočtu. Celkové príjmy dosiahli 46,4 mld. korún, čo je 19,7 % z ich celoročného rozpočtovaného objemu. Sú nižšie nielen relatívne vo vzťahu k časovému plneniu, ale o 1,5 mld. korún aj  v porovnaní s rovnakým obdobím minulého roka. Zaostávanie oproti alikvotnému časovému plneniu spôsobil hlavne výpadok dane z pridanej hodnoty, ktorý predstavoval až 9,7 mld. korún. Pri hodnotení výnosu DPH, ktorá vykazuje nepriaznivý vývoj, možno konštatovať, že tento bol v hlavnej miere poznamenaný legislatívnymi zmenami, keď novela zákona o dani z pridanej hodnoty umožnila daňovým subjektom uplatniť si odpočet daní jednorazovo v roku 2003 aj za predchádzajúce zdaňujúce obdobia. Výpadok dane z pridanej hodnoty nemohli zásadne vykompenzovať niektoré iné daňové príjmy, i keď sa plnia v časovom  predstihu, pretože ich výnos je objemovo nižší. Celkové výdavky štátneho rozpočtu boli realizované sumou 64,2 mld. korún, čo predstavuje čerpanie ročného rozpočtu na 22 %. Ich  rozhodujúcu časť tvorili bežné výdavky, pričom v porovnaní s predchádzajúcim rokom sa zmenila ich štruktúra. Vplyvom procesu  transformácie vysokého školstva na verejné vysoké školy a z titulu prechodu kompetencií z orgánov štátnej správy na obce a vyššie územné celky sa na jednej strane podstatne znížili výdavky rozpočtových organizácií a na strane druhej sa zvýšili transfery do vyšších územných celkov  a obcí. Nízke čerpanie kapitálových výdavkov v I. štvrťroku len na 11,1 % ich ročného rozpočtu súvisí predovšetkým s nižším vecným plnením úloh  rozpočtovej sféry investičnej oblasti. Výsledkom plnenia príjmov a čerpania výdavkov je rozpočtový schodok, ktorý dosiahol 17,8 mld. korún, čo predstavuje 31,7 % celoročného rozpočtovaného schodku. Vyšší schodok z bežného hospodárenia štátu oproti časovému plánu bol spôsobený predovšetkým skutočnosťou, že dynamika plnenia príjmov štátneho rozpočtu v sledovanom období zaostávala za dynamikou čerpania výdavkov. Chcem zdôrazniť, že tento schodok sa ministerstvu financií pomerne úspešne darilo kryť pôžičkovými operáciami na peňažnom  trhu, resp. využívaním vlastných zdrojov krytia uložených na účtoch štátnych finančných aktív. Z hodnotenia plnenia štátneho rozpočtu počas sledovaného obdobia vyplýva, že v príjmovej časti štátneho rozpočtu existujú viaceré riziká. Súhrnne sú obsiahnuté v osobitnom materiáli, ktorý vypracovalo ministerstvo financií a na základe ktorého  vláda Slovenskej republiky prijala uznesenie č. 422 z 28. mája 2003, ktoré vyúsťuje do opatrení na ich elimináciu. Ďalším systémovým riešením v záujme zabezpečenia príjmovej stránky štátneho rozpočtu je aj pripravený návrh novely zákona o spotrebných daniach, ktorý by mal zabezpečiť výpadok DPH vyšším výnosom spotrebných daní. V súčasnosti ministerstvo financií priebežne sleduje a hodnotí stav plnenia štátneho rozpočtu. V prípade, že dosahované výsledky v plnení príjmov a výdavkov štátneho rozpočtu sa budú odchyľovať od ich celoročných rozpočtov, daných zámerov, vláda je pripravená prijať ďalšie dodatočné opatrenia v záujme neprekročenia celoročného rozpočtovaného schodku štátneho rozpočtu. Záverom odporúčam, aby Národná rada Slovenskej republiky vzala predloženú správu na vedomie. A dovoľte mi ešte, keďže ten materiál, tá správa za I. štvrťrok sa dostáva s istým časovým oneskorením na rokovanie Národnej rady, aby som využil túto príležitosť a informoval aj o aktuálnych číslach a aktuálnych informáciách. Takže skutočnosť schodku k 23. 6. 2003 je 37 mld. korún a najnovší predpokladaný údaj k 30. 6. 2003 je, že predpokladáme schodok na úrovni asi 34 mld. korún. Ten schodok je vyšší aj za I. štvrťrok, aj za I. polrok, ako by zodpovedalo tomu časovému obdobiu I. polroka, teda je viac ako 50 % k polroku, ale tá disproporcia práve má byť riešená, bude riešená tými  legislatívnymi normami, ktoré prerokúva práve v súčasnosti  Národná rada Slovenskej republiky. Ďakujem pekne za pozornosť.